Kedves Evangélikus Testvérek a Dunántúlon, és szerte az országban, valamint határainkon túl!

Mindenekelőtt szeretnék köszönetet mondani mindenkinek, aki keresztyéni felelősséggel jár el és mutat példát fegyelmezett szabálykövetésével. Reménység szerint ezzel segítve a súlyos kór terjedésének megállítását. Kiemelt köszönet illeti azon testvéreinket, akikre ebben a helyzetben különösen nagy teher és felelősség hárul. Diakóniai intézményeinkben, az idősgondozásban szolgálóknak és családjaiknak igyekszünk minden támogatást megadni, ami csak tőlünk telik. Természetesen elsősorban az értük mondott imádság mellett.

Jó látni, hány embert inspirál ez a nehéz helyzet cselekvésre. Hány ötlet születik Isten igéjének továbbítására a technika adta lehetőségeken keresztül. Bár meg kell látnunk, hogy ezeken a csatornákon (Facebook, Youtube stb.) pont azokhoz jutunk el kevésbé, akik vasárnaponként templomainkat megtöltik: az idősebbekhez.

Mondhatnánk, a közmédián keresztül most sokkal több lehetőséget kap mindenki a lelki töltekezésre – amiért nagyon hálásak vagyunk. De a helyi lelkészt, templomot, gyülekezeti termet – ami a mienk – nehéz helyettesíteni. Idős gyülekezeti tagjainknak talán a helyi média, kábeltelevízió, a helyi újság adhatja meg ezt az „élményt”. Tudok olyan lelkészről is, aki szisztematikusan, a névjegyzék sorrendjében minden nap felhív 10-15 gyülekezeti tagot, csak hogy érdeklődjön hogylétük és esetleges szükségleteik felől. Esetleg ebben a presbiterek is bekapcsolódhatnak.

Bevallom, nehéz belegondolni, hogy mi lesz, ha ez a veszély még húsvétkor is házainkba, lakásainkba kényszerít bennünket. Hitünk közepének, keresztyénségünk lényegének ünnepét hiszem, hogy akkor is átélhetjük.

Ez a helyzet sok mindenre meg kell, hogy tanítson. Például arra, hogy Istenünk igéjével, reggeli és esti otthoni áhítatokkal, énekeinkkel lehetünk bátran „önkiszolgálók”. Ehhez nagyon sok segítségünk van. Egy konfirmációra kapott Biblia (vajon hová is tettük?). Egy nagyszülőktől örökölt énekeskönyv. Egy, a gyülekezettől kapott Útmutató. Vagy az írott sajtónk, az Evangélikus Élet, a Dunántúli Harangszó példányai. Bízom benne, hogy ezeket már több otthonban fel is fedezték.

Szakemberek szerint segíti mentális egészségünket, ha a bezártságban strukturáljuk egy-egy napunkat. Magyarul, tervezzük meg már reggel. Ebben hiszem, hogy nagy szerepe kell, hogy legyen a lelki feltöltődésnek, akár egyedül, de még jobb, ha az egész családdal együtt. Esetleg egyedül élő szülők, nagyszülők telefonon történő bekapcsolásával.

Ez a próbatétel erősítsen bennünket. Indítson önsajnálat helyett önvizsgálatra. Elkeseredés helyett Isten felé fordulásra. Unalom helyett buzdítson ötletes cselekvésre. Mindannyiunknak kívánom, hogy a mostani vész okozta tapasztalatok, hiányok – majd a sötét felhők elmúltával – fűzzék szorosabbra kapcsolatainkat családdal, gyülekezettel, de elsősorban mennyei Atyánkkal.

Erős vár a mi Istenünk!

 Csákvár, 2020. március 26.

 Mészáros Tamás egyh.ker. felügyelő